જુનાગઢના ગિરનાર રોડ ઉપર આવેલી શ્રી ગાયત્રી શક્‍તિપીઠ ખાતે પણ આજે ગુરૂપૂર્ણિમા ઉત્‍સવ ધામધુમપૂર્વક ઉજવવામાં આવશે. આ પ્રસંગે સવારે ૮ થી ૧૨ વાગ્‍યા દરમિયાન ગુરૂપૂજન, શ્રી ગાયત્રી યજ્ઞ, મહાપ્રસાદ સહિતના ધર્મભીના કાર્યક્રમોનું આયોજન કરાયું છે. ગાયત્રી પરિવારજનો તથા ધર્મપ્રિય જનતાને લાભ લેવા ગાયત્રી પરિવાર ચેરીટેબલ ટ્રસ્‍ટ દ્વારા આમંત્રણ પાઠવાયું છે. આ ઉપરાંત જૂનાગઢના રામટેકરી મંદિરના મહંતશ્રી કિશનદાસજી ગુરૂશ્રી રામકૃપાલદાસજીના માર્ગદર્શન હેઠળ તેમના શિષ્યગણ અને મંદિરના ભક્તગણો વિનોદભાઇ ભટ્ટ તેમજ સંસ્થાના વિદ્યાર્થીઓ દ્વારા રામટેકડી મંદિરે સવારે ૮-૦૦ વાગ્યે ગુરૂપૂજનનો ભવ્ય કાર્યક્રમ અને બપોરે શુદ્ધ, સાત્વિક અને પવિત્ર મહાપ્રસાદનું આયોજન કરવામાં આવ્યું છે. જેનો ધર્મપ્રેમી જનતાને લાભ લેવા હાર્દિક નિમંત્રણ પાઠવવામાં આવ્યું છે. અને જૂનાગઢનાં માંગનાથ રોડ પર સરસ્‍વતી પ્રાયમરી સ્‍કુલના સંચાલકો પ્રદિપભાઇ ખીમાણી, જગદીશભાઇ ખીમાણી, નરેશભાઇ ખીમાણી, રઘુભાઇ ખીમાણી, સાગરભાઇ ખીમાણી દ્વારા ગુરૂપૂર્ણિમાની શાનદાર ઉજવણી થશે. જેમાં સ્‍કુલ મેનેજમેન્‍ટ, સ્‍ટાફ પરિવાર તથા વિદ્યાર્થીઓ દ્વારા સવારે ૯ થી બપોરના ૧ સુધી વિવિધ કાર્યક્રમોનું આયોજન થયું છે.